A bulgáriai Plovdivban megrendezett Európa-bajnokságon 2009-ben csapatban aranyérmet szerzett Diego Occhiuzzi, Giampiero Pastore és Luigi Tarantino társaként. Az antalyai világbajnokságon ezüstérmes lett a kardcsapat tagjaként. Az olasz bajnokságon egyéniben a harmadik helyen végzett. 2010-ben a lipcsei Európa-bajnokságon aranyérmes lett csapatban. A Párizs városában megtartott világbajnokság csapatversenyében a második helyen zárt. Ugyanebben az évben az olasz bajnokság egyéni számában első helyen végzett. A 2011-es sheffieldi Európa-bajnokságon aranyérmet szerzett csapatban, egyéniben viszont a később bronzérmet szerző magyar Szilágyi Áron 15–14-re legyőzte a negyeddöntőben, így hatodik helyezést ért el. A világbajnokságon Cataniában – pályafutása során először – világbajnok lett, amikor az egyéni verseny döntőjében 15–13-ra legyőzte a német Nicolas Limbachot. A csapatszámban a harmadik helyet szerezte meg Luigi Tarantino, Giampiero Pastore és Diego Occhiuzzi társaként. Az olasz bajnokságon egyéniben ismét aranyérmet szerzett.